ДызыгъэпIейтейт икIи дызэмысат
КъБР-м и Iэтащхьэ КIуэкIуэ Юрий фокIадэм и 1-м Тырныауз къалэ щызэхиша зэIущIэм и гугъу ща- щIащ Бахъсэн и псыхъуащхьэхэм абы ипэкIэ къыщешха уэшх иным къыщрихужьа псыдзэм кърикIуахэр икIэщIыпIэкIэ гъэзэкIуэжын зэрыхуейм.
Зэхыхьэм щIэсащ къэхъукъащIэ шынагъуэм хузэхаша комиссэм и лэжьыгъэр зэзыгъэуIу штабым хэтхэр: КъБР-м и Iэтащхьэ КIуэкIуэ Юрий, УФ-м Кавказ Ищхъэрэм и IуэхухэмкIэ и министрым и къуэдзэ Байсултанов Одес, КъБР-м и Правительствэм и Тхьэмадэм и къуэдзэ Бэлэтокъуэ Владимир, Урысей Федерацэм и МЧС-м и Къэбэрдей-Балъкъэр къудамэм, УФ-м ЗыхъумэжыныгъэмкIэ и министерствэм, ФСБ-м, МВД-м, республикэм Транспортымрэ связымкIэ и министерствэм, «Газпром-Налшык щIыналъэ зэхуаку газ» АО-м и тхьэмадэхэр, щIыпIэ администрацэм щылажьэхэр, нэгъуэщIхэри.
— Прохладнэ — Азау федеральнэ мыхьэнэ зиIэ гъуэгур щIыпIэ зыбжанэм деж, псори зэхэту метр 700-м нэблагъэ и кIыхьагъыу, псы къиуам къанэ щIагъуэ щымыIэу зэрыщыгуилъэсыкIам Iуащхьэмахуэ лъапэ и Iэшэлъашэр мыдрей дунейм пэIэщIэ ищIащ. КъэхъукъащIэ шынагъуэм жылагъуи 5-м — Эльбрус посёлкэм, Нейтринэ, Тегенекли, Байдаевэ, Терскол — щылажьэ-щыпсэухэм къищынэмыщIа, а щIыпIэм зыгъэпсэхуакIуэ кIуа цIыху мини 2-м нэблагъэри диубы-дащ, нэгъуэщI къэрал къикIа турист 260-м нызэрыхьэсри яхэту. Бгым къыдэна псоми ядэIэпыкъуныр ди пщэрылъщ, а щIыпIэм къина зыгъэпсэхуакIуэхэм защIэгъэкъуэнри хэту, — къыщыхигъэщащ и пэублэ псалъэм КIуэкIуэ Юрий.
ЗэIущIэм къыщыпсэлъащ автомобиль зекIуапIэм къылъыса «удыныр» зыхуэдэр къапщытэу а щIыпIэм лъэсу къыщызыкIухьа гупым я нэхъыжь, Федеральнэ автомобиль гъуэгухэмкIэ управленэм и «Кавказ» федеральнэ гъуэгу хозяйствэм и къудамэм и унафэщI Берсанов Магомед.
— Автомобиль зекIуапIэр щIыпIэ зыбжанэм деж щызэтещэхащ. Нэхъ дызыгъэгузавэр Бахъсэн Ипщэ къуажэм ищхьэкIэ щыIэ Iыхьэрщ, метр 300 зи кIыхьагъырщ. Абы зыри къыхэнэжакъым, къыр лъаги щхьэщытщ. Псы къиуам гуилъэсыкIа адрей Iыхьи 3-р нэхъ цIыкIущ: метри 100 — 150-рэщ я кIыхьагъыр. Иужьреищым далъэIэ-сын папщIэ, япэм деж къыщыщIэдзэн хуейщ, — жиIащ Берсановым. — Дэ къызэрытлъытэмкIэ, абы щхьэкIэ Iэмал нэхъ къезэгъыу икIи псынщIэу щыIэр а щIыпIэм къыщхьэщыт мывэ блыныр сыт и лъэныкъуэкIи дыхуэсакъыу къызэтегъэщэщэнырщ.
Къыхэгъэщыпхъэщ, Берсанов Магомед а и жэрдэмыр зэхыхьэм щIэсахэм къызэрызэдащтар. Штабым хэтхэм зэдэарэзыуэ УФ-м и МЧС-м и Iэтащхьэ Пучков Владимир зыхуагъэзащ, къэхъукъащIэ шынагъуэм зэхикъута федеральнэ гъуэгур зэман кIэщIым къриубыдэу зэрызэрагъэпэщыжын IэмалхэмкIэ къадэIэпыкъуну елъэIуу.
ДэркIэ телъыджэт икIи дызэмысат Бахъсэн и псыхъуащхьэхэм а махуэм щекIуэкIа Iуэхугъуэхэр, дызрихьэлIа цIыхухэр зытепсэлъыхьахэр, езы щIыуэпсым зэрызыщихъунщIар, къэхъукъащIэ шынагъуэм щхьэж къылъысу дызригъэгупсысахэр, нэгъуэщIхэри.
Зэхыхьэ нэужьым, дэ, журналистхэр, дынагъэсащ Тырныауз къалэ ищхъэрэкIэ къыщылъ сэтейм, Iуащхьэмахуэ лъапэ жьыхулъатэкIэ кърашэхыж туристхэр щрагъэтIысыкI щIыпIэм. Абдежым куэду щызэхэтт гузэвэгъуэм къыIэщIах цIыхухэр Налшык е Псыхуабэ хуэдэ щIыпIэхэм зэрынагъэсыжыну микроавтобусхэр.
Япэу кърагъэIэпхъухыжа цIыхухэм даIущIащ. Туристхэм яхэтт нэгъуэщI къэрал къикIахэри Урысей Федерацэм и щIыпIэ зэмылIэужьыгъуэхэм щыщхэри. УрысыбзэкIэ псалъэ зэщхьэгъусэхэм, сабиитI зыщIыгъухэм, дабгъэдыхьащ.
— Гъэ къэс дыкъокIуэри, мыпхуэдэ къэхъукъащIэ зэи дыхэхуакъым, — жиIащ Тулэ областым къикIа лIым. Абы и IэплIэм сабиитIым языр ист, адрейр и анэм дэщIыгъут. — ЗэщхьэгъуситIыр ди щхьэм дытегузэвыхьыртэкъым, лъагъуэ защIэкIи дыкъикIыжыфынут а щIыпIэм, ауэ сабийхэр уи гъусэу бгыхэм дауэ уакIуэцIрыкIынт, дунейр зэрызэхэтхъуари плъагъуу. Абы къыхэкIыуи, Тхьэм игъэпсэу яжыдоIэ МЧС-м и лэжьакIуэхэм! Ахэращ зи фIыщIэр мыбдежым дыкъызэрыщыхутэжари.
Тхыгъэри сурэтхэри
КЪУМАХУЭ Аслъэн ейщ.
